paragraph_text: Konstruktor tornja, Gustave Eiffel, napravio je popis sa 72 osobe čija imena je ugravirao zlatnim slovima na toranj, za njihove specijalne zasluge iz područja znanosti. Sva imena pripadaju Francuzima, izuzev Švicaraca Bregueta i Sturma, kao i Lagrangea koji je rođen u Italiji. S izuzetkom Fizeaua i Chevreula, svi znanstvenici su već bili preminuli kada je toranj otvoren. Početkom 20. stoljeća imena su premazana bojom, ali tijekom restauracijskih radova 1986. – 1987. koje je izvodila tvrtka Société nouvelle d'exploitation de la tour Eiffel (SNTE) opet su vidljiva.